ՄԱՍԻՍԻ ՔԱՂԱՔԱՊԵՏ ԴԱՎԻԹ ՀԱՄԲԱՐՁՈՒՄՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ՄԱՅԻՍԻ 9-Ի՝ ՀԱՂԹԱՆԱԿԻ ՈՒ ԽԱՂԱՂՈՒԹՅԱՆ ՕՐՎԱ ԱՌԹԻՎ

Հայրենական մեծ պատերազմի հարգելի՛ վետերաններ, Արցախյան հերոսամարտի մասնակիցներ, հերոսաբար զոհվածների հարազատներ,  
Սիրելի՛ հայրենակիցներ, բոլոր ժամանակների մեր հերոսներ,  
Շնորհավորում եմ մայիսի 9-ի՝ Հաղթանակի և խաղաղության օրվա առթիվ:  
Մայիսը հայ ժողովրդի համար հաղթանակների ամիս է՝ Ավարայրի ճակատամարտից մինչև Սարդարապատ, Հայրենական մեծ պատերազմ, և վերջակետը դրվեց հինավուրց բերդաքաղաք Շուշիի ազատագրմամբ:  
Իսկ հաղթանակները, բնականաբար, չեն շնորհվում: Դրանք ձեռք բերվեցին մեր ժողովրդի աննկուն կամքի, պայքարի, հանուն մայր հողի զոհվելու պատրաստակամության շնորհիվ, Արցախյան պատերազմի սկզբնական փուլում հայրենիքի, մեր երկրի սահմանների պաշտպանության ծանր բեռն իրենց վրա վերցրած ազատամարտիկների շնորհիվ, ովքեր հետագայում էլ իրենց անուրանալի դերակատարումն ունեցան հաղթանակների կերտման ճանապարհին:  
Խոնարհվում եմ հանուն հաղթանակի իրենց կյանքը զոհաբերած բոլոր հայորդիների հիշատակի առաջ:  
Փառք ու պատիվ այս հաղթանակները կերտած բոլոր ժամանակների հերոսներին:  
Կրկին շնորհավորելով եռատոնի առթիվ՝ մաղթում եմ խաղաղություն ու բարօրություն մեր երկրին: Թող հաղթական ոգին միշտ ուղեկցի մեր ժողովրդին: